KIRJALLINEN KYSYMYS E-2200/99 esittäjä(t): José Salafranca Sánchez-Neyra (PPE-DE) komissiolle. AL INVEST -ohjelma.



Virallinen lehti nro 303 E , 24/10/2000 s. 0033 - 0034



KIRJALLINEN KYSYMYS E-2200/99 esittäjä(t): José Salafranca Sánchez-Neyra (PPE-DE) komissiolle (29. marraskuuta 1999) Aihe: AL INVEST -ohjelma Voiko komissio ilmoittaa tapaukset, joissa Euroopan unionin lupaamat maksut ovat viime vuosina myöhästyneet enemmän kuin ohjelman säännöissä määrätyt 60 päivää? Onko komissio tietoinen vahingosta, joita maksujen viivästyminen on aiheuttanut ohjelman toiminnasta vastaaville? Miten komissio aikoo korjata aiheutuneen vahingon? Chris Pattenin komission puolesta antama yhteinen vastaus kirjallisiin kysymyksiin E-2198/99, E-2199/99, E-2200/99 ja E-2201/99 (7. tammikuuta 2000) Vuonna 1999 AL-Invest-ohjelmassa järjestettiin sen toiseen vaiheeseen suoraan liittyviä kokouksia eurooppalaisten toimijoiden kanssa (helmikuussa), latinalaisamerikkalaisten toimijoiden kanssa (kesäkuussa) ja sekä eurooppalaisten että latinalaisamerikkalaisten toimijoiden kanssa (Connect-kokous Barcelonassa lokakuussa). Aikatauluun tuli vain yksi merkittävä muutos: toinen vaihe esitettiin Aasian ja Latinalaisen Amerikan kehitysmaiden yhteistyökomitealle 23. syyskuuta eikä 14. lokakuuta 1999. Tämä muutos on saattanut tulla jonkin verran yllätyksenä joillekin talouselämän toimijoille. Muutoksen syy on yksinkertainen: sen avulla näytti mahdolliselta saada toiselle vaiheelle rahoitusta talousarvioon jo vuonna 1999 (alunperin suunnitellun vuoden 2000 asemesta). Näin vältyttiin tekemästä päätöstä AL-Investin jatkumisesta ensimmäisen ja toisen vaiheen välillä. Lisäksi komissio on saanut määräaikaan mennessä espanjalaisten Coopecos-toimijoiden 20. Syyskuussa pidetyn kokouksen antamat suositukset, joihin se aikoo paneutua asianmukaisesti joka tapauksessa jatkossa. Komissio ilmoittaa aikovansa jatkaa AL-Invest-ohjelman teknisen sihteeristön talouselämän toimijoille tarkoitettuja palveluja, toiminta jatkuu vuoteen 2005. Se on todella ohjelmaa vakauttava tekijä. Komissio myöntää, että vuonna 1998 tapahtui huomattavia viivästyksiä. Komissio ryhtyi kuitenkin toimiin vuoden 1998 lopussa antamalla tuen saajille yksityiskohtaisia tietoja ja auttoi heitä näin asiakirjojen laatimisessa, ottamalla käyttöön yksinkertaisen vakiosopimuksen ja antamalla tarvittavat henkilöresurssit maksuviivästysten poistamiseksi. Näiden toimien ansiosta koko viivästys oli poistettu vuoden 1999 alussa, eikä AL-Investin asiakirjojen käsittely ole viivästynyt sen jälkeen. Tuen saajille aiheutuneiden vahinkojen osalta komissio muistuttaa siitä, että viivästyskorkoa maksetaan perustelluissa tapauksissa, kuten muissakin hankkeissa. Komissio voi täsmentää, että yritysten yksilöllinen ohjausmenetelmä (ARIEL) todella otetaan käyttöön. Tämän menetelmän avulla yritysten liikeyhteyksiä yhteen tai useisiin toisella puolen Atlanttia olevaan liikekumppaniin voidaan noin 18 kuukauden ajan seurata yksilöllisesti. Tämä uusi menetelmä on aktiivisempi kuin kolmipäiväiset toimialakohtaiset tapaamiset, joihin osallistuu 20 yritystä yhdeltä mantereelta ja 60 yritystä toiselta. TIPS-järjestelmälle annettava tuki oli 3 M vuosina 19962000 ja vuosina 20002004 se on 2,4 M. Jälkimmäisessä vaiheessa TIPS -järjestelmälle annettava tuki alenee asteittain kolmen vuoden aikana ja lakkaa lopuksi. Komissio on tehnyt teknisen arvioinnin ja tilintarkastuksen. Arvioinnissa todetaan, että sähköinen Sud-Sud-verkko kattaa koko Latinalaisen Amerikan alueen. Se tarjoaa ainutlaatuisen verkkopalvelun erityisesti vähemmän kehittyneiden Latinalaisen Amerikan maiden pienille ja keskisuurille yrityksille. Internetin kehitys johtaa lähitulevaisuudessa siihen, ettei yhteisön tarvitse tukea TIPS-järjestelmää enää pitkällä aikavälillä. Latinalaisamerikkalaiset yritykset hyötyvät TIPS-järjestelmästä suoraan ja eurooppalaiset yritykset hyötyvät siitä välillisesti. Ne voivat pyytää oikeutta käyttää järjestelmän sähköisiä palveluja ja varsinkin saada siihen kerättyjä tietoja latinalaisamerikkalaisista pienistä ja keskisuurista yrityksistä (10 000 yritystä), jotka ovat kiinnostuneita kansainvälisistä liikeyhteyksistä. Lisäksi Latinalaisen Amerikan parlamentti on puheenjohtajansa herra Singerin komissiolle osoittamassa, 13. huhtikuuta 1999 päivätyssä kirjeessä vahvistanut pitävänsä TIPS-järjestelmää tärkeänä.